Masti truju jetru (15/6/04) - 2004-06-14
Nealkoholna masna bolest jetre pojavljuje se sve češće kod djece, i to u sve mlađoj dobi, a uzrok je - epidemijska patološka debljina
Znanstvenici Klinike Mayo otkrili su mehanizam koji izaziva oštećenje jetre kod mnoge patološki debele djece i odraslih - prekomjerne masne kiseline izazivaju proteinsku reakciju koja ubija stanice jetre, stvarajući ožiljno tkivo, odnosno trajno oštećujući jetru. Patološka debljina najčešći je uzrok kronične bolesti jetre. 'Ne-alkoholnu masnu bolest jetre' prvi puta su prepoznali i imenovali znanstvenici Klinike Mayo, 1980. godine. U zapadnim zemljama, ona pogađa i do četvrtine stanovništva. Prema riječima voditelja istraživanja, Ariela Feinsteina, pedijatrijskog gastroenterologa, kod djece u zapadnim zemljama može se govoriti o epidemijskoj raširenosti nealkoholne masne bolesti jetre, povezanoj prvenstveno s boljim materijalnim uvjetima života i promjenom načina prehrane. Rani znakovi nealkoholne masne bolesti jetre uključuju nakupljanje masti u jetri, što se može vidjeti kod gotovo dvije trećine predebelih ljudi i djece. Drugi pokazatelj ove bolesti je upala jetre, ponekad sa stvaranjem ožiljaka u tkivu jetre, što je teži stadij bolesti. Oba stadija pokazuju značajnu povezanost s drugim elementima metaboličkog sindroma, uključujući dijabetes, povišene koncentracije kolesterola i triglicerida u krvi, te visok krvni tlak. Otkriće patofiziološkog mehanizma kojim masne kiseline truju jetrene starnice vrlo je značajno jer, za sada, nema lijeka kroničnoj bolesti jetre izazvanoj prekomjernom debljinom. Poznavanje staničnog mehanizma iza nealkoholne masne bolesti jetre neophodni je prvi korak u razvoju metoda liječenja te bolesti. Premda se većina slučajeva ne razvije u cirozu jetre, te ne zahtijeva transplantaciju tog organa, liječnike brine da se bolest počinje pojavljivati sve češće kod djece, i to u sve mlađoj dobi. Detaljni nalazi stručnjaka Klinike Mayo objavljeni su u časopisu "Hepatology".